
Сабақтар мұражайда өткізіледі 

М. Қозыбаев атындағы Солтүстік Қазақстан мемлекеттік университетінде мұғалімдердің тамыз конференциясы қарсаңында “Рухани жаңғыру – жарқын болашақтың кепілі” тақырыбында секциялық отырыс өтті. 
Онда облыстық білім басқармасының басшысы Гүлмира Кәрімова жиналғандарды биылғы жаңа оқу жылының жаңалықтарымен таныстырды. Ең басты жаңашылдық оқушылар Қазақстан тарихы, география және әдебиет пәндерінен бес сабақты мұражайда өткізетін болады. Облыстық білім басқармасы мамандарының пікірінше, оқушылар тәжірибемен бекітілгенде ғана теория тұрғысынан алған білімдерін ұғына алады. Сондай-ақ, жалпы тәрбие және білім бағдарламасы бойынша “Өлкетану”, “Отаным – тағдырым”, “Саналы азамат”, “Кітап – білім бұлағы” жобалары жұмыс істейді. Әрқайсысының өзіндік мақсаттары мен міндеттері бар.
Бұл жаңашылдықты конференцияға қатысқан археология профессоры Виктор Зайберт қолдап, өз ойын білдірді. “Отансүйгіштікке тәрбиелеудің бір жолы – туған өлкенің археологиялық ескерткіштерімен таныстыру. Әрбір жас өзінің туған жерінде тарихтан қалған қандай жәдігерлер барын, олардың мән-маңызын білгенде ғана өлке тарихын білуге, құрметтеуге деген сезімі оянады”, – деді Виктор Федорович.
Секция жұмысы барысында Петропавл қалалық білім бөлімінің бастамасымен ұйымдастырылған “Туған жер” этнографиялық экспедициясының жұмысы туралы айтылды. Аталмыш шара барысында 150 оқушы еліміздің он бір өңірінде болып келді. 
 Оқушыларды осындай тарихи-мәдени ескерткіштер орналасқан жерлерге апарып, ел мен жер тарихына деген сезімдерін ояту – маңызды істердің бірі. Осындай бағытта тәлім-тәрбие алған шәкірттер елі мен жерінің тарихын білуде, насихаттауда және құрметтеуде бейтарап қалмайды. Бірақ көрікті жерлердің бәрі киелі жер емес. Сондықтан да Ұлы дала елінің тарихын біле отырып, оның мазмұны мен ерекшеліктерін анықтап, зерттеу қажет, – деді “Қызылжар-Ақпарат” ЖШС-нің директоры – бас редакторы Жарасбай Сүлейменов.
Елбасы туған жердің тарихын тек мектепте оқытумен шектелмей, “Туған жер” бағдарламасын іске асыруға шенеуніктерді, кәсіпкерлерді, зиялы қауымды, жастарды жұмылдыруды тапсырды. Президент бұл жұмыс жергілікті билік өкілдерінің міндеті екенін атап көрсеткен болатын. Бұрын өлкетанушылық жұмыстар, негізінен, мектепке жүктеліп және жекелеген адамдардың үлесіне тисе, енді Президент мұндай маңызды іске барлық қауым болып қатысуға шақырып отыр. “Барша қазаққа ортақ – “Қазақстан” деген ұранмен туған жеріміздің құнды да киелі ескерткіштерін, көрікті де келісті жерлерін насихаттау керек. 

